               EUROPSKA KOMISIJA
            Bruxelles, 11.9.2020.
            COM(2020) 485 final
            Prijedlog
            ODLUKE EUROPSKOG PARLAMENTA I VIJEĆA
            o mobilizaciji Europskog fonda za prilagodbu globalizaciji na temelju zahtjeva iz Španjolske – EGF/2020/001 ES/Galicia shipbuilding ancillary sectors

               OBRAZLOŽENJE

               KONTEKST PRIJEDLOGA

               1.Pravila koja se primjenjuju na financijske doprinose iz Europskog fonda za prilagodbu globalizaciji (EGF) utvrđena su Uredbom (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014.–2020.) i stavljanju izvan snage Uredbe (EZ) br. 1927/2006
                  1
                („Uredba o EGF-u”).

               2.Španjolska je 13. svibnja 2020. podnijela zahtjev EGF/2020/001 ES/Galicia shipbuilding ancillary sectors (Pomoćni sektori brodogradnje u Galiciji) za financijski doprinos iz EGF-a, nakon otpuštanja
                  2
                u gospodarskim sektorima razvrstanima u odjeljak 24 NACE-a Revizija 2 (Proizvodnja metala), 25 (Proizvodnja gotovih metalnih proizvoda, osim strojeva i opreme), 30 (Proizvodnja ostalih prijevoznih sredstava), 32 (Ostala prerađivačka industrija), 33 (Popravak i instaliranje strojeva i opreme) i 43 (Specijalizirane građevinske djelatnosti) u regiji Galicia (ES11), regiji razine NUTS 2 u Španjolskoj. Ti će se sektori dalje u tekstu navoditi kao pomoćni sektori brodogradnje.

               3.Nakon ocjenjivanja tog zahtjeva Komisija je u skladu sa svim primjenjivim odredbama Uredbe o EGF-u zaključila da su ispunjeni uvjeti za dodjelu financijskog doprinosa iz EGF-a.

               SAŽETAK ZAHTJEVA

                        Zahtjev za doprinos iz EGF-a

                        EGF/2020/001 ES/Galicia shipbuilding ancillary sectors

                        Država članica

                        Španjolska

                        Predmetne regije (razina NUTS 2
                           3
                        )

                        Galicia (ES11)

                        Datum podnošenja zahtjeva

                        13. svibnja 2020.

                        Datum potvrde primitka zahtjeva

                        13. svibnja 2020.

                        Datum podnošenja zahtjeva za dodatne informacije

                        27. svibnja 2020.

                        Rok za dostavu dodatnih informacija

                        8. srpnja 2020.

                        Rok za dovršetak ocjenjivanja

                        30. rujna 2020.

                        Intervencijski kriterij

                        Članak 4. stavak 2. Uredbe o EGF-u

                        Broj obuhvaćenih poduzeća

                        38

                        Sektori gospodarske djelatnosti

                        (odjeljak NACE-a Revizija 2)
                           4

                        Odjeljak 24 (Proizvodnja metala),

                        Odjeljak 25. (Proizvodnja gotovih metalnih proizvoda, osim strojeva i opreme),

                        Odjeljak 30 (Proizvodnja ostalih prijevoznih sredstava),

                        Odjeljak 32 (Ostala prerađivačka industrija),

                        Odjeljak 33 (Popravak i instaliranje strojeva i opreme) i

                        Odjeljak 43 (Specijalizirane građevinske djelatnosti).

                        Referentno razdoblje (devet mjeseci):

                        23. svibnja 2019. – 23. veljače 2020.

                        Broj otpuštanja tijekom referentnog razdoblja

                        960

                        Ukupan broj prihvatljivih korisnika

                        960

                        Ukupan broj ciljanih korisnika

                        500

                        Proračun za usluge prilagođene potrebama (EUR)

                        3 274 000

                        Proračun za provedbu EGF-a
                           5
                         (EUR)

                        0 150 000

                        Ukupni proračun (EUR)

                        3 424 000

                        Doprinos iz EGF-a (60 %) (EUR)

                        2 054 400

               OCJENA ZAHTJEVA

               Postupak

               4.Španjolska je podnijela zahtjev EGF/2020/001 ES/Galicia shipbuilding ancillary sectors 13. svibnja 2020., u roku od 12 tjedana od datuma ispunjenja intervencijskih kriterija utvrđenih člankom 4. Uredbe o EGF-u. Komisija je istog datuma potvrdila primitak zahtjeva te je 27. svibnja 2020. od Španjolske zatražila dodatne informacije. Te dodatne informacije dostavljene su u roku od šest tjedana od datuma kad su zatražene. Rok od 12 tjedana od primitka potpunog zahtjeva, u kojem bi Komisija trebala dovršiti ocjenu usklađenosti zahtjeva s uvjetima za pružanje financijskog doprinosa, istječe 30. rujna 2020.

               Prihvatljivost zahtjeva

               Predmetna poduzeća i korisnici

               5.Zahtjev se odnosi na 960 radnika koji su proglašeni viškom u pomoćnim sektorima brodogradnje u poduzećima smještenima u Galiciji (ES11), regiji razine NUTS 2.

                        Poduzeća i broj otpuštanja u referentnom razdoblju

                        Odjeljak 24

                        Proizvodnja metala

                        Odjeljak 33

                        Popravak i instaliranje strojeva i opreme

                        PIPEWORKS, S.L.

                        15

                        AISLAMIENTOS SOAMAR, S.L.

                        2

                        Odjeljak 25

                        Proizvodnja gotovih metalnih proizvoda, osim strojeva i opreme

                        BULBO

                        6

                        ELABORADOS METALICOS EMESA, S.L.U.

                        33

                        CALSOMATU SL

                        8

                        INDUSTRIAL DE ACABADOS, S.A. (INDASA)

                        15

                        CANCELAS NAVAL SL

                        1

                        IRIS SOCIEDAD COOP. GALLEGA DE TRABAJO ASOCIADO

                        22

                        COGALSO FERROLTERRA, S.C.G.T.

                        5

                        MONTAJES ROTELU, S.L.

                        7

                        EXACTA SERVICIOS NAVALES E INDUSTRIALES, S.L.

                        54

                        MONTAJES TUBACER, S.L.

                        128

                        GABADI, S.L.

                        18

                        NAVALIBER, S.L.

                        88

                        INSTALACIONES Y MANTENIMIENTOS IMAFER, S.L.

                        5

                        TALLERES DIZMAR, S.L.

                        7

                        J.J. NAVAL HISPANOGALAICA, S.L.

                        29

                        TALLERES MECANICOS GALICIA, S.L.

                        4

                        M. BLANCO, S.L.

                        13

                        WELDMAIN SERVICIOS CALDERIA, TUBERIA Y SOLDADURA, S.L.

                        31

                        MONTAJES CANCELAS, S.L.

                        20

                        Odjeljak 30

                        Proizvodnja ostalih prijevoznih sredstava

                        MONTAJES HERMANOS RAMALLO, S.L.

                        2

                        AZZERO MORRAZO

                        12

                        MONTAJES HERMANOS RODRIGUEZ RAMALLO, S.L.

                        6

                        DOMAYO METAL SL

                        15

                        SERFRIMEC, S.L.

                        11

                        FACTORIAS VULCANO, S.A.

                        69

                        TALLERES NAVALES RUIZ, S.L.

                        3

                        INDUSTRIAS NAVALES A XUNQUEIRA, S.L.

                        3

                        TUBERIA NAVAL FERRADAS, S.L.

                        22

                        TUYCALDE, S.L.

                        8

                        Odjeljak 43

                        Specijalizirane građevinske djelatnosti

                        VIGUESA DE CARPINTERIA Y POLIURETANO, S.L. (VICARPO)

                        37

                        ELINCO CONSTRUCCIONES ELECTRICAS SL

                        92

                        Odjeljak 32

                        Ostala prerađivačka industrija

                        MONTAXES AGORPA, S.L.L.

                        62

                        CYSTERCLEAN SA

                        57

                        NORINVER MONTAJES E INGENIERIA, S.L.

                        22

                        PROTECNAVI, S.L.

                        4

                        URKIRA OX, S.L.

                        24

                        Ukupan broj poduzeća: 38

                        Ukupan broj otpuštanja:

                        960

                        Ukupan broj prihvatljivih radnika:

                        960

               Intervencijski kriteriji

               6.Španjolska je podnijela zahtjev na temelju intervencijskih kriterija iz članka 4. stavka 2., kojim se odstupa od kriterija iz članka 4. stavka 1. točke (b) Uredbe o EGF-u, u kojoj se propisuje najmanje 500 otpuštanja u referentnom razdoblju od devet mjeseci u poduzećima koja djeluju u istom ekonomskom sektoru definiranom u odjeljku NACE-a Revizija 2 i smještenima u jednoj regiji ili u dvjema susjednim regijama razine NUTS 2 u državi članici. U pomoćnim sektorima brodogradnje u Galiciji (ES11), regiji razine NUTS 2, otpušteno je ukupno 960 osoba. Međutim, budući da do otpuštanja nije došlo u istom gospodarskom sektoru (vidjeti stavak 2.), primjenjuje se odstupanje od članka 4. stavka 1. točke (b) predviđeno člankom 4. stavkom 2. (vidjeti stavke od 17. do 22. za više pojedinosti o iznimnim okolnostima u pogledu dopuštenosti zahtjeva).

               7.Za ovaj je zahtjev devetomjesečno referentno razdoblje trajalo od 23. svibnja 2019. do 23. veljače 2020.

               Izračun broja otpuštanja i prestanaka djelatnosti

               8.Tih 960 otpuštanja tijekom referentnog razdoblja izračunano je od dana stvarnog raskida ugovora o radu ili njegova isteka.

               Korisnici koji ispunjavaju uvjete

               9.Ukupan je broj prihvatljivih korisnika 960.

               Veza između otpuštanja i velikih strukturnih promjena u tokovima svjetske trgovine nastalih zbog globalizacije

               10.Kako bi dokazala vezu između otpuštanja i velikih strukturnih promjena u tokovima svjetske trgovine nastalih zbog globalizacije, Španjolska tvrdi da je posljednjih dvadeset godina došlo do dramatičnih promjena u svjetskoj pomorskoj industriji. Zbog velikog rasta knjige narudžbi u razdoblju 2002.–2008. (s 48,9 milijuna kompenziranih bruto tona (CGT)
                  6
                na 194,2 milijuna)
                  7
                izgrađena su nova brodogradilišta, uglavnom u Aziji. Međutim, globalna gospodarska i financijska kriza prepolovila je narudžbe već u razdoblju od 2008. do 2012. Od tada se trend smanjenja nastavio. Od 2012. do kraja 2019. narudžbe su se smanjile za 13,6 % (s 92,3 milijuna CGT na 79,7 milijuna)
                  8
               . Zbog smanjenog broja narudžbi i značajnog porasta udjela azijskih proizvođača na brodograđevnom tržištu u sektoru trenutačno postoje preveliki proizvodni kapaciteti, zbog čega je došlo do oštre konkurencije.

               11.Činjenica da novo plovilo za oceansku plovidbu može utovariti svoj prvi teret neovisno o lokaciji na kojoj je izgrađeno pridonosi fleksibilnosti kupaca brodova u nabavi plovila, čime se zaoštrava tržišno natjecanje brodogradilišta diljem svijeta
                  9
               .

               12.U 15 godina (od 2004. do 2019.) Europa je ostala bez svoje trgovačke brodogradnje (tj. izgradnje tankera, brodova za rasute terete i kontejnerskih brodova) u korist istočne Azije. S obzirom na žestoku konkurenciju istočnoazijskih zemalja europska brodogradilišta preusmjerila su svoje aktivnosti brodogradnje na nova tržišta i ušla na specijalizirana tržišta složene brodogradnje kao što su putnički brodovi i ostala plovila koja nisu za prijevoz tereta (ONCCV)
                  10
               . Putnički brodovi, ONCCV i odobalna plovila zajedno su 2019. činili 95 % europskih narudžbi
                  11
               .

               13.Međutim, suočene s ozbiljnim prekomjernim kapacitetom u trgovačkoj brodogradnji posljednjih godina, zemlje kao što su Kina, Južna Koreja i Japan nedavno su odlučile ući i na europsko tržište visokotehnoloških/složenih vrsta brodova. Štoviše, te su zemlje uvele nove sektorske strategije i politike te primijenile paket mjera, uključujući državne potpore i druge financijske poticaje, usmjerene na poticanje domaće potražnje. Uz to su uvele nove ili dodatne trgovinske mjere kojima se podupiru njihova lokalna brodogradilišta i lokalna poduzeća za pomorsku opremu
                  12
               .

               14.To je dovelo do znatnog premještanja globalne proizvodnje iz Europe u Aziju. U 2002. svjetski predvodnici na tržištu brodogradnje, mjereni obujmom proizvodnje, bili su Južna Koreja i Japan (po 30 %), te iza njih Europa (22,5 %). Kina je imala samo 7 % svjetske brodogradnje. Do 2018. Kina (35,5 %) je postala predvodnik, a slijede je Japan (23,4 %) i Južna Koreja (22,7 %), dok je tržišni udio Europe pao na samo 6,8 %
                  13
               . Uzimajući kao mjeru knjigu narudžbi, udio Europe 2019. iznosio je 14,7 % (pet postotnih bodova manje nego 2002.), Kina kao vodeća na tržištu imala je udio od 34 %, Južna Koreja 26 %, a Japan 15 %
                  14
               .

               15.Europa je stoga uvelike na gubitku u natjecanju s azijskim zemljama s nižim troškovima rada, politikama subvencija i povlaštenim fiskalnim tretmanom
                  15
               .

               16.Do danas je zaprimljeno šest zahtjeva za dodjelu sredstava iz EGF-a za sektor brodogradnje u širem smislu
                  16
               , od kojih se jedan temelji na trgovinskoj globalizaciji, a ostalih pet na svjetskoj financijskoj i gospodarskoj krizi. Četiri od tih slučajeva odnose se na strojeve i opremu za brodove, dok se ostala tri odnose na brodogradilišta.

               Objašnjenje izvanrednih okolnosti na kojima se temelji prihvatljivost zahtjeva

               17.Člankom 4. stavkom 2. Uredbe o EGF-u omogućeno je da se zajedničkim zahtjevom koji uključuje MSP-ove smještene u jednoj regiji mogu obuhvatiti MSP-ovi koji posluju u različitim gospodarskim sektorima kako su definirani na razini NACE Revizija 2, pod uvjetom da su MSP-ovi glavna ili jedina vrsta poslovne djelatnosti u predmetnoj regiji.

               18.Prema podacima zavoda za statistiku regije Galicia, od 247 631 poduzeća registriranih u Galiciji 2018., 247 478 (99,94 %) imalo je manje od 250 zaposlenih
                  17
               . Stoga su mala i srednja poduzeća okosnica gospodarstva te regije.

               19.Štoviše, svih 38 poduzeća na koja se odnosi ovaj zahtjev su MSP-ovi.

               20.Europska brodogradnja uglavnom se sastoji od malih i srednjih brodogradilišta (60–150 tona), pri čemu se procjenjuje da je podugovoreno 80 % vrijednosti
                  18
                i 89 % zaposlenosti
                  19
               . Brodogradnja u Galiciji slijedi taj model podugovaranja. Podugovaratelji su vrlo specijalizirani i stoga uvelike ovise o glavnom brodogradilištu. Nađe li se glavno brodogradilište u gospodarskim poteškoćama, to ima teške posljedice za pomoćnu brodograđevnu industriju. Međuovisnost i posljedice za zapošljavanje u pomoćnoj brodograđevnoj industriji stoga su isti kao da se poduzeća nalaze unutar jednog gospodarskog sektora NACE-a.

               21.Koncentracija svih komercijalnih brodogradilišta (sedam
                  20
                2019.) na malom području, Vigo Ria, pogoršava negativne učinke na regionalno tržište rada. Otpuštanja stoga imaju ozbiljan učinak na regionalno gospodarstvo.

               22.Stoga su ispunjeni uvjeti iz članka 4. stavka 2., što omogućuje da se zahtjev na temelju članka 4. stavka 1. točke (b) smatra dopuštenim čak i ako njegovi kriteriji nisu u potpunosti ispunjeni.

               23.Stoga bi se ovaj zahtjev trebao izjednačiti sa zahtjevom u skladu s člankom 4. stavkom 1. točkom (b) Uredbe o EGF-u zbog izvanrednih okolnosti (kombinacija ozbiljnog učinka otpuštanja na zaposlenost i lokalno gospodarstvo te mala i srednja poduzeća koja su glavna vrsta poslovne djelatnosti u regiji).

               Događaji koji su doveli do otpuštanja i prestanka djelatnosti

               24.Brodogradilišta u Galiciji grade tehnološki napredne vojne brodove, tankere za naftu i kemikalije, odobalna plovila, plovila za oceanografska i seizmička istraživanja, tegljače i putničke brodove (trajekte, brodove za kružna putovanja i rekreacijska plovila). Galicijska brodogradilišta ističu se i u gradnji ribarskih plovila
                  21
               .

               25.Sve manji tržišni udio EU-a u svjetskoj proizvodnji brodova i povećana globalna konkurencija teško su pogodili pomoćnu brodograđevnu industriju u Galiciji. Likvidacija i zatvaranje brodogradilišta Factorias Vulcano u srpnju 2019. i zahtjev za predstečajni postupak nad vjerovnicima brodogradilišta HJ Barreras u listopadu 2019. glavni su događaji koji su doveli do otpuštanja. Polovina otpuštanja koja su predmet ovog zahtjeva dogodila se u poduzećima koja su vjerovnici HJ Barrerasa.

               Predviđene posljedice otpuštanja na lokalno, regionalno ili nacionalno gospodarstvo i zapošljavanje

               26.Sektor brodogradnje (brodogradilišta i pomoćne industrije) u Galiciji u 2018. imao je godišnji promet od otprilike 2 000 milijuna EUR (3,3 % regionalnog BDP-a), a 10 000 izravnih i 25 000
                  22
                neizravnih radnih mjesta ovisilo je o brodogradnji. Prema Galicijskom udruženju metalne industrije (ASIME), zbog poteškoća u nekim galicijskim brodogradilištima, u 2019. promet sektora pao je za 11 % i izgubljeno je 20,8 % radnih mjesta
                  23
               .

               27.Stopa nezaposlenosti 2019. u Vigu, gradu od otprilike 295 000 stanovnika, bila je 16,3 %
                  24
               , gotovo pet postotnih bodova viša od regionalnog prosjeka (11,7 %
                  25
               ), a kao tražitelji posla registrirano je 21 247 radnika. Kao što je već navedeno, sva komercijalna brodogradilišta u Galiciji smještena su u Vigu. Koncentracija brodogradilišta na malom području višestruko uvećava negativne učinke smanjenja prometa i gubitka radnih mjesta u brodogradnji, što teže pogađa regionalno tržište rada nego što bi se to činilo prema brojkama.

               Ciljani korisnici i predložene mjere

               Ciljani korisnici

               28.Predviđa se da će 500 radnika proglašenih viškom sudjelovati u mjerama. Podjela tih radnika prema spolu, državljanstvu i dobnoj skupini:

                        Kategorija

                        Broj
                           ciljanih korisnika

                        Spol:

                        muškarci:

                        470

                        (94,0 %)

                        Žene
                           26
                        :

                        30

                        (6,0 %)

                        državljanstvo:

                        građani EU-a:

                        487

                        (97,4 %)

                        građani trećih zemalja:

                        13

                        (2,6 %)

                        Dobna skupina:

                        15–24 godine

                        17

                        (3,4 %)

                        25–29 godina:

                        36

                        (7,2 %)

                        30–54 godine:

                        391

                        (78,2 %)

                        55-64 godine:

                        56

                        (11,2 %)

                        stariji od 64 godine:

                        0

                        (0,0 %)

               Prihvatljivost predloženih mjera

               29.Usluge prilagođene potrebama koje će se pružiti radnicima proglašenima viškom sastoje se od sljedećih mjera:

               –Informativni sastanci i pripremne radionice: Informativni sastanci prva su mjera koja će se ponuditi svim ciljanim korisnicima i uključuje opće informacije o dostupnim programima savjetovanja i osposobljavanja te o naknadama i poticajima. U to je uključeno i profiliranje radnika koji sudjeluju u programu. Na pripremnim radionicama radnici će dobiti podrobnije informacije o ponovnom uključivanju na tržište rada, sektorima za koje su potrebne dozvole ili potvrde o stručnoj osposobljenosti, potvrde o kompetencijama i vještinama stečenim na radu te o tome kako završiti obvezno obrazovanje. Predviđene su i radionice o poduzetništvu.

               –Profesionalna orijentacija usmjerena na zaposlenje kod druge osobe ili samozaposlenje bit će pružana tijekom cijelog razdoblja provedbe.

               –Osposobljavanje. Obuhvatit će (1) osposobljavanje o ključnim i horizontalnim kompetencijama; (2) pripremu ispita za priznavanje vještina stečenih na radu (priznavanje prethodnog učenja); (3) strukovno osposobljavanje za prekvalifikaciju, primjerice za održavanje zgrada i urbane opreme, postupke skladištenja, logistiku skladišta, scrum mastera itd.; i (4) strukovno osposobljavanje za usavršavanje vještina kao što su kompozitni materijali u brodogradnji, HSLA
                  27
                čelik za pomorske strukture, virtualna i proširena stvarnost u brodogradnji, rješenja CAD/CAM za brodogradnju
                  28
               , tehnologije 3D kontrole koje se primjenjuju u brodogradnji (ravnanje i oblikovanje dijelova), tehnike zavarivanja FSW
                  29
                i hibridni laser MAG
                  30
               , nadzirani sustavi elektrolučnog zavarivanja i aditivna proizvodnja u brodogradnji. Osposobljavanje za poduzetništvo bit će pruženo onima koji su se odlučili za samozapošljavanje.

               –Intenzivna pomoć pri traženju posla, uključujući aktivno traženje prilika za zapošljavanje na lokalnoj i regionalnoj razini (i za samozaposlene) te usklađivanje s potrebama tržišta rada.

               –Vođenje nakon ponovnog uključivanja u rad. Radnike koji su ponovno uključeni u rad usmjeravat će se tijekom prvih mjeseci kako bi se spriječili problemi koji mogu nastati na novom poslu.

               –Poticaji. Ponudit će se različiti poticaji. (1) Poticaj za sudjelovanje. Radnicima koji sudjeluju u mjerama te slijede dogovoreni program za ponovno uključenje u rad isplatit će se do 400 EUR (odjednom ili u ratama). (2) Doprinos za troškove putovanja na posao (EUR 0,19 po kilometru uvećano za dodatne troškove kao što su cestarine i troškovi parkiranja, kada je to opravdano, te nadoknada troškova javnog prijevoza). (3) Doprinos za pokrivanje troškova pružateljima skrbi za uzdržavane osobe. Radnicima koji skrbe o uzdržavanim osobama (djeca, starije osobe ili osobe s invaliditetom) isplatit će se 20 EUR po danu sudjelovanja u mjerama. Na taj se način želi pokriti dodatne troškove sudionika koji skrbe o uzdržavanim osobama kako bi se koristili osposobljavanjem ili drugim mjerama. (4) Poticaj za pronalaženje novog radnog mjesta. Oni koji ponovno počnu raditi kao ovisni samozaposleni radnici ili kao samozaposleni primat će 200 EUR mjesečno u razdoblju od najviše šest mjeseci. Cilj je tog poticaja potaknuti radnike, posebno one starije, da ostanu na tržištu rada i potaknuti njihovo brzo ponovno zapošljavanje.

               30.Predložene opisane mjere aktivne su mjere tržišta rada u okviru prihvatljivih mjera utvrđenih člankom 7. Uredbe o EGF-u. Te mjere nisu zamjena za pasivne mjere socijalne zaštite.

               31.Španjolska je dostavila tražene podatke o mjerama koje su na temelju nacionalnog zakonodavstva ili kolektivnih ugovora obvezne za predmetno poduzeće. Potvrdila je da financijski doprinos iz EGF-a neće biti zamjena za te mjere.

               Procjena proračuna

               32.Predviđeni ukupni troškovi iznose 3 424 000 EUR, a sastoje se od rashoda za usluge prilagođene potrebama u iznosu od 3 274 000 EUR i rashoda za aktivnosti pripreme, upravljanja, informiranja i oglašavanja te nadzora i izvješćivanja u iznosu od 150 000 EUR.

               33.Ukupan financijski doprinos zatražen iz EGF-a iznosi 2 054 400 EUR (60 % ukupnih troškova).

                        Mjere

                        Predviđeni broj sudionika

                        Predviđeni trošak po sudioniku
                        (u EUR)
                           31

                        Predviđeni ukupni troškovi

                        (u EUR)
                           32

                        Usluge prilagođene potrebama (mjere na temelju članka 7. stavka 1. točaka (a) i (c) Uredbe o EGF-u)

                        Informativni sastanci i pripremne radionice
                           (Acogida y diagnóstico inicial, medidas de sensibilización)

                        500

                        541

                        270 500

                        Profesionalna orijentacija
                           (Orientación laboral)

                        500

                        500

                        250 000

                        Osposobljavanje
                           (Formación)

                        350

                        4 871

                        1 705 000

                        Intenzivna pomoć pri traženju posla
                           (Prospección laboral)

                        300

                        1 300

                        390 000

                        Vođenje nakon ponovnog uključivanja u rad
                           (Seguimiento en el empleo)

                        250

                        250

                        62 500

                        Podzbroj (a)

                        Postotak paketa usluga prilagođenih potrebama

                        –

                        2 678 000

                        (81,80 %)

                        Naknade i poticaji (mjere na temelju članka 7. stavka 1. točke (b) Uredbe o EGF-u)

                        Poticaji
                           (Programa de incentivos)

                        400

                        1 490
                           33

                        596 000

                        Podzbroj (b)

                        Postotak paketa usluga prilagođenih potrebama

                        –

                        596 000

                        (18,20 %)

                         Mjere na temelju članka 7. stavka 4. Uredbe o EGF-u

                        1. Pripremne aktivnosti

                        –

                        0

                        2. Upravljanje

                        –

                        100 000

                        3. Informiranje i oglašavanje

                        –

                        32 000

                        4. Nadzor i izvješćivanje

                        –

                        18 000

                        Podzbroj (c)

                        Postotak ukupnih troškova:

                        –

                        150 000

                        (4,38 %)

                        Ukupni troškovi (a + b + c)

                        –

                        3 424 000

                        Doprinos iz EGF-a (60 % ukupnih troškova)

                        –

                        2 054 400

               34.Troškovi mjera koje su u prethodnoj tablici utvrđene kao mjere na temelju članka 7. stavka 1. točke (b) Uredbe o EGF-u nisu viši od 35 % ukupnih troškova usklađenog paketa usluga prilagođenih potrebama. Španjolska je potvrdila da te mjere ovise o aktivnom sudjelovanju ciljanih korisnika u traženju posla ili aktivnostima osposobljavanja.

               Razdoblje prihvatljivosti izdataka

               35.Španjolska je počela pružati usluge prilagođene potrebama ciljanim korisnicima 13. kolovoza 2020. Izdaci za te mjere stoga će ispunjavati uvjete za financijski doprinos iz EGF-a od 13. kolovoza 2020. do 13. kolovoza 2022.

               36.Španjolska od 8. lipnja 2020. snosi administrativne izdatke za provedbu EGF-a. Izdaci za aktivnosti pripreme, upravljanja, informiranja i oglašavanja te nadzora i izvješćivanja stoga ispunjavaju uvjete za financijski doprinos iz EGF-a od 8. lipnja 2020. do 13. veljače 2023.

               Komplementarnost s mjerama koje se financiraju iz nacionalnih fondova ili fondova Unije

               37.Nacionalno pretfinanciranje ili sufinanciranje pruža se iz sredstava Consellería de Economía, Emprego e Industria de la Xunta de Galicia.

               38.Španjolska je potvrdila da za navedene mjere za koje prima financijski doprinos iz EGF-a neće primati i financijski doprinos iz drugih financijskih instrumenata Unije.

               Postupci za savjetovanje s ciljanim korisnicima, njihovim predstavnicima ili socijalnim partnerima te s lokalnim i regionalnim tijelima

               39.Španjolska je navela da su ASIME i sindikati CCOO
                  34
                i UGT
                  35
               , socijalni partneri koji sudjeluju u socijalnom dijalogu u Galiciji, podržali Xuntu de Galicia u pripremi zahtjeva pružanjem detaljnih informacija o sektoru brodogradnje i povezanom tržištu rada. Usklađeni paket usluga prilagođenih potrebama oblikovan je u dogovoru sa socijalnim partnerima i raspravljen na sastancima održanima 4. studenoga 2019. i 19. veljače 2020. Socijalni partneri uključit će se na temelju sporazuma o suradnji i u pružanje usluga.

               Sustavi upravljanja i nadzora

               40.Zahtjev sadržava opis sustava upravljanja i nadzora u kojem se utvrđuju odgovornosti uključenih tijela. Španjolska je obavijestila Komisiju da će financijskim doprinosom upravljati te da će ga nadzirati ista tijela koja nadziru ESF i upravljaju njime. Xunta de Galicia
                  36
                imat će ulogu posrednika za upravljačko tijelo.

               Obveze predmetne države članice

               41.Španjolska je dostavila sva potrebna jamstva u pogledu sljedećeg:

               –u pristupu predloženim mjerama i njihovoj provedbi poštovat će se načela jednakog postupanja i nediskriminacije,

               –ispunjeni su zahtjevi utvrđeni nacionalnim zakonodavstvom i zakonodavstvom EU-a o kolektivnom otpuštanju,

               –poduzeća koja provode otpuštanja i koja su nakon njih nastavila s poslovanjem ispunila su svoje pravne obveze u pogledu viškova radnih mjesta i pobrinula se u skladu s njima za svoje radnike,

               –za predložene mjere neće se primati financijska potpora iz drugih fondova ili financijskih instrumenata Unije te će se spriječiti dvostruko financiranje,

               –predložene mjere nadopunjavat će se mjerama koje se financiraju iz strukturnih fondova;

               –financijski doprinos iz EGF-a bit će u skladu s postupovnim i materijalnim pravilima Unije o državnim potporama.

               UTJECAJ NA PRORAČUN

               Prijedlog proračuna

               42.EGF ne smije premašiti najviši godišnji iznos od 150 milijuna EUR (cijene iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020
                  37
               .

               43.Nakon što je proučila zahtjev u odnosu na uvjete utvrđene člankom 13. stavkom 1. Uredbe o EGF-u i uzela u obzir broj ciljanih korisnika, predložene mjere te predviđene troškove, Komisija predlaže da se radi osiguravanja financijskog doprinosa za zahtjev mobilizira EGF u iznosu od 2 054 400 EUR, što čini 60 % ukupnih troškova predloženih mjera.

               44.Ukupan iznos doprinosa u izvanrednim okolnostima tekuće godine ne premašuje 15 % najvišeg godišnjeg iznosa EGF-a, u skladu s člankom 4. stavkom 2. Uredbe o EGF-u.

               45.Predloženu će odluku o mobilizaciji EGF-a zajednički donijeti Europski parlament i Vijeće, kako je utvrđeno točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  38
               .

               Povezani akti

               46.Istodobno s podnošenjem ovog prijedloga odluke o mobilizaciji EGF-a Komisija će Europskom parlamentu i Vijeću podnijeti prijedlog za prijenos iznosa od 2 054 400 EUR u odgovarajuću proračunsku liniju.

               47.Istodobno s donošenjem ovog prijedloga odluke o mobilizaciji EGF-a Komisija će provedbenim aktom donijeti odluku o financijskom doprinosu koja će stupiti na snagu na dan kad Europski parlament i Vijeće donesu predloženu odluku o mobilizaciji EGF-a.

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji Europskog fonda za prilagodbu globalizaciji na temelju
                  zahtjeva iz Španjolske – EGF/2020/001 ES/Galicia shipbuilding ancillary sectors

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014.–2020.) i stavljanju izvan snage Uredbe (EZ) br. 1927/2006
                  39
               , a posebno njezin članak 15. stavak 4.,

               uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  40
               , a posebno njegovu točku 13.,

               uzimajući u obzir prijedlog Europske komisije,

               budući da:

               (1)Svrha je Europskog fonda za prilagodbu globalizaciji (EGF) pružiti potporu radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili zbog nove svjetske financijske i gospodarske krize te im pomoći da se ponovno uključe na tržište rada.

               (2)EGF ne smije premašiti najviši godišnji iznos od 150 milijuna EUR (cijene iz 2011.), kako je utvrđeno člankom 12. Uredbe Vijeća (EU, Euratom) br. 1311/2013
                  41
               .

               (3)Španjolska je 13. svibnja 2020. podnijela zahtjev za mobilizaciju EGF-a zbog otpuštanja u gospodarskim sektorima razvrstanima u odjeljak 24 (Proizvodnja metala) statističke klasifikacije ekonomskih djelatnosti u Europskoj zajednici (NACE) Revizija 2 te odjeljke 25 (Proizvodnja gotovih metalnih proizvoda, osim strojeva i opreme), 30 (Proizvodnja ostalih prijevoznih sredstava), 32 (Ostala prerađivačka industrija), 33 (Popravak i instaliranje strojeva i opreme) i 43 (Specijalizirane građevinske djelatnosti) u regiji Galicia (ES11), regiji razine NUTS 2 u Španjolskoj. Zahtjev je dopunjen dodatnim informacijama dostavljenima u skladu s člankom 8. stavkom 3. Uredbe (EU) br. 1309/2013. Taj zahtjev ispunjava uvjete za određivanje financijskog doprinosa iz EGF-a, kako je utvrđeno člankom 13. Uredbe (EU) br. 1309/2013.

               (4)U skladu s člankom 4. stavkom 2. Uredbe (EU) br. 1309/2013 zahtjev Španjolske smatra se dopuštenim jer se radi o skupnom zahtjevu koji uključuje samo MSP-ove koji se nalaze u regiji Galicia, u kojoj su MSP-ovi glavna vrsta poslovne djelatnosti, a otpuštanja imaju ozbiljan učinak na zaposlenost i lokalno, regionalno ili nacionalno gospodarstvo.

               (5)Stoga bi trebalo mobilizirati EGF kako bi se osigurao financijski doprinos u iznosu od 2 054 400 EUR za zahtjev koji je podnijela Španjolska.

               (6)Ova bi se Odluka trebala primjenjivati od dana donošenja kako bi se što više skratilo vrijeme za mobilizaciju EGF-a,

               DONIJELI SU OVU ODLUKU:

               Članak 1.

               U okviru općeg proračuna Europske unije za financijsku godinu 2020. mobilizira se Europski fond za prilagodbu globalizaciji kako bi se osigurao iznos od 2 054 400 EUR u obliku odobrenih sredstava za preuzimanje obveza i plaćanja.

               Članak 2.

               Ova Odluka stupa na snagu na dan objave u Službenom listu Europske unije. Primjenjuje se od [datum donošenja ove Odluke]
                  42*.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL L 347, 20.12.2013., str. 855.

                     (2)

                        U smislu članka 3. Uredbe o EGF-u.

                     (3)

                        Uredba Komisije (EU) br. 1046/2012 od 8. studenoga 2012. o provedbi Uredbe (EZ) br. 1059/2003 Europskog parlamenta i Vijeća o uspostavi zajedničkog razvrstavanja prostornih jedinica za statistiku (NUTS), u pogledu prosljeđivanja vremenskih okvira za novu regionalnu raspodjelu (SL L 310, 9.11.2012., str. 34.).

                     (4)

                        SL L 393, 30.12.2006., str. 1.

                     (5)

                        U skladu s člankom 7. četvrtim stavkom Uredbe (EU) br. 1309/2013.

                     (6)

                        CGT – kompenzirana bruto tona – Međunarodna mjerna jedinica koja olakšava usporedbu proizvodnje različitih brodogradilišta bez obzira na vrstu proizvedenih plovila.

                     (7)

                        Izvor:
                  Sea Europe Shipbuilding Market Monitoring (Praćenje brodograđevnog tržišta), izvješće 46., financijska godina 2018.
                  .

                     (8)

                        Ibid.

                     (9)

                  Analiza čimbenika koji narušavaju brodograđevno tržište.
                   Dokumenti OECD-a o znanstvenoj, tehnološkoj i industrijskoj politici.
                   travanj 2019., br. 67
                  .

                     (10)

                  SEA Europe Godišnje izvješće 2018. 2019.
                  .

                     (11)

                        EU28 i Norveška.

                     (12)

                        Usp.
                  SEA Europe Godišnje izvješće 2018. 2019.

                     (13)

                        Izvor: Sea Europe Shipbuilding Market Monitoring (Praćenje brodograđevnog tržišta), izvješće 46., financijska godina 2018.

                     (14)

                  SEA Europe Godišnje izvješće 2018. 2019.

                     (15)

                  Ecorys (2009.) Study on the Competitiveness of the European Shipbuilding Industry (Studija o konkurentnosti europske brodograđevne industrije).

                     (16)

                        To su: EGF/2010/001 DK/ Nordjylland COM(2010) 451; EGF/2010/006 PL/ Cegielski-Poznan COM(2010) 631; EGF/2010/025 DK/ Odense Steel Shipyard COM(2011) 251; EGF/2011/008 DK/ Odense Steel Shipyard COM(2012) 272; EGF/2011/019 ES/ Galicia Metal COM(2012) 451; EGF/2014/008 FI/ STX Rauma COM(2014) 630; i aktualni predmet.

                     (17)

                  www.ige.eu

                     (18)

                  Izvješće Ardana o gospodarstvu i konkurentnosti iz 2019.

                  Konzorcij slobodne zone Vigo
                  .

                     (19)

                  González Rodríguez, A. (2009.) „Radno-socijalne posljedice novih fleksibilnih modela organizacije proizvodnje
                  .
                   Slučaj pomorske industrije /Consecuencias socio-laborales de los nuevos modelos de organización de la producción flexibles.
                   El caso de la industria naval”.
                   Revista de Economia (Curitibia), 8, 22-42.

                     (20)

                        Astilleros Armon Vigo, brodogradilište Cardama, Factorías Vulcano (likvidirano 2019.), brodogradilište Freire, Hijos de J. Barreras, Metalships & Docks, brodogradilište Nodosa i J. Valiña.

                     (21)

                        Izvješće Ardana o gospodarstvu i konkurentnosti iz 2019. Konzorcij slobodne zone Vigo.

                     (22)

                        Ibid.

                     (23)

                        Otprilike 2 000 izravnih radnih mjesta izgubljeno je 2019. u galicijskim brodogradilištima i pomoćnim industrijama. Međutim, ovaj zahtjev omogućit će potporu samo radnicima koji su otpušteni tijekom devetomjesečnog referentnog razdoblja (23. svibnja 2019.–23. veljače 2020.). Člankom 4. stavkom 1. točkom (b) Uredbe o EGF-u ne predviđa se sudjelovanje u mjerama za radnike čije su otpuštanja uzrokovana istim događajem koji je uzrokovao otpuštanja tijekom referentnog razdoblja, ali je do njih došlo prije ili nakon njega.

                     (24)

                  EPA municipios (anketa o radnoj snazi/općine)

                     (25)

                  EPA Comunidades autónomas (lanketa o radnoj snazi/regije razine NUTS 2)

                     (26)

                        Žene su podzastupljene u pomoćnoj brodograđevnoj industriji. Stoga su samo 6 % otpuštenih radnika žene.

                     (27)

                        HSLA znači nisko legirani, visoke čvrstoće.
                        HSLA čelik vrsta je legiranog čelika koja ima bolja mehanička svojstva ili veću otpornost na koroziju od ugljičnog čelika. HSLA čelik razlikuje se od drugih čelika po tome što nije izrađen kako bi imao specifičan kemijski sastav, nego specifična mehanička svojstva.

                     (28)

                        CAD/CAM znači računalno potpomognuta konstrukcija i računalno potpomognuta proizvodnja.

                     (29)

                        Tarno zavarivanje.

                     (30)

                        Zavarivanje metala aktivnim plinom (MAG).

                     (31)

                        Predviđeni troškovi po radniku zaokruženi su kako bi se izbjegle decimale. Međutim, zaokruživanjem se ni na koji način ne utječe na ukupni iznos troškova bilo koje mjere koji su jednaki onima navedenima u zahtjevu koji je podnijela Španjolska.

                     (32)

                        Ukupni se iznosi ne podudaraju zbog zaokruživanja.

                     (33)

                        Trošak po sudioniku za ovu mjeru navodi se samo radi predodžbe. Trošak poticaja po sudioniku ovisit će o pojedinačnoj situaciji svakog radnika i o njegovoj prihvatljivosti za različite vrste poticaja, kako je objašnjeno u točki 29.

                     (34)

                        Savez industrije CCOO Galicia.

                     (35)

                        Savez metalne, građevinske i povezane industrije UGT (MCA-UGT).

                     (36)

                        Xunta de Galicia, a posebno Consellería de Facenda – Dirección General de política financiera, tesoro y fondos europeos/Servicio de inspección y control de fondos comunitarios u suradnji s Consellería de Economía, Emprego e Industria – Secretaría Xeral de Emprego/Subdirección Xeral de Relacións Laborais imat će ulogu posrednika za upravljačko tijelo.

                     (37)

                        SL L 347, 20.12.2013., str. 884.

                     (38)

                        SL C 373, 20.12.2013., str. 1.

                     (39)

                        SL L 347, 20.12.2013., str. 855.

                     (40)

                        SL C 373, 20.12.2013., str. 1.

                     (41)

                        Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).

                     (42)
                  *
                        Datum unosi Parlament prije objave u SL-u.